"Is-suwiċidji qed jiżdied u se jkomplu jiżdied" – Id-Deputat Nazzjonalista Mario Galea Id-Deputat Nazzjonalista Mario Galea fl-intervent tiegħu fid-dibattitu dwar l-estimi ġenerali għall-Ministeru għas-Saħħa qal li hi inkwetanti ħafna l-istatistika internazzjonali u nazzjonali li 70% li jbatu bid-dipressjoni ma jeħdux il-kura minħabba l-istigma. Filwaqt li qal li s-suwiċidji f'Malta qed jiżdiedu, żied jgħid li kull 40 sekonda fid-dinja jkun hemm persuna li tneħħi ħajjitha b'idejha. Żied jgħid li s-sena d-dieħla r-rata se tkun qed tiżdied għal darba kull 20 sekonda. Fl-istess waqt huwa kkritika lill-Gvern u qal li ma jistax jifhem kif dan żarma l-Crisis Intervention Team. "Dan kien fid-Dipartiment tal-Emerġenza u ġie żarmat," saħaq Galea. Tenna li "waqt il-pandemija tal-Covid-19 il-Gvern ħa l-isptar Boffa u din nifhima. Issa d-Dipartiment tal-Ġilda spiċċa bla post. Għalqu l-unit tal-psikjatrija fl-Isptar Mater Dei u l-professjonisti ħarġu jikkundannaw dan. Issa hemm ħames kliniċi żgħar biex jieħdu Malta kollha. Kien hemm riżenji ta' psikjatri u ħaddiema soċjali. Il-klinika tal-Furjana tiflaħ 1,000 pazjent u issa din żdidulha b'4,000 pazjent mil-lejl għan-nhar. Il-kliniċi mhux adattati biex jieħdu l-pazjenti."